Projekts

LATVIJAS REPUBLIKAS MINISTRU KABINETS

2018.gada \_\_\_.\_\_\_\_\_\_\_ Noteikumi Nr.\_\_

Rīgā (prot. Nr.\_\_ \_\_.§)

**Vēsturisko spēkratu noteikumi**

Izdoti saskaņā ar Ceļu satiksmes likuma 10. panta 1.5 daļu

**I. Vispārīgie jautājumi**

1. Noteikumi nosaka vispārīgās prasības, kādām jāatbilst transportlīdzeklim, lai to varētu reģistrēt kā vēsturisku spēkratu, kā arī kārtību, kādā transportlīdzeklim piešķir un anulē vēsturiskā spēkrata statusu.

2. Noteikumi neattiecas uz velosipēdiem, piekabēm, traktortehniku un tās piekabēm, tramvajiem, trolejbusiem un specializētiem tūristu transportlīdzekļiem, kā arī speciālo militāro tehniku.

3. Transportlīdzekļa atbilstību vēsturiskā spēkrata statusam pārbauda un lēmumu par vēsturiskā spēkrata statusa piešķiršanu vai anulēšanu pieņem valsts akciju sabiedrība "Ceļu satiksmes drošības direkcija" (turpmāk – CSDD).

**II. Vispārīgās prasības**

4. Vēsturiskā spēkrata statusu piešķir mehāniskam transportlīdzeklim, ja ir pagājis ne mazāk kā 30 gadu kopš konkrētā transportlīdzekļa izlaiduma gada, un tas atbilst šādām prasībām:

4.1. atbilst transportlīdzekļa sākotnējam vēsturiskam stāvoklim un nav veiktas nekādas būtiskas izmaiņas vizuālajā izskatā, konstrukcijā un tehniskajos parametros

4.2. netiek lietots ikdienas ceļu satiksmē;

4.3. kuram ir kultūrvēsturiska vērtība un kas ir daļa no tehnikas un kultūras mantojuma.

5. Pieļaujamās neatbilstības transportlīdzekļa komplektācijā, vizuālajā izskatā, konstrukcijā un tehniskajos parametros

5.1. transportlīdzekļiem, kas ražoti līdz 1944. gada 31. decembrim:

5.1.1. motora un tā aprīkojuma (ģenerators, starteris, karburators, ūdenssūknis, aizdedzes iekārta, degvielas sūknis) nomaiņa uz līdzīgu tā paša transportlīdzekļa ražotāja vai cita transportlīdzekļa ražotāja motoru un tā aprīkojumu, kas būtiski neatšķiras no oriģinālā motora izgatavošanas perioda, konstrukcijas, jaudas un degvielas veida;

5.1.2. tiltu, ātrumkārbas, atsevišķu stūres iekārtas un balstiekārtas elementu nomaiņa, saglabājot oriģinālās konstrukcijas pamatprincipus, konstruktīvos izmērus un neietekmējot transportlīdzekļa vizuālo izskatu;

5.1.3. nenozīmīgi automobiļa un autobusa virsbūves, motocikla rāmja, degvielas tvertnes, spārnu un blakusvāģa krāsojuma un galvanisko pārklājumu bojājumi un virspusēja korozija, ja transportlīdzeklim saglabājušies oriģinālie galvaniskie pārklājumi un vairāk par 50% no oriģinālā krāsojuma;

5.1.4. pārkrāsota transportlīdzekļa krāsojums neatbilst oriģinālam, bet ir atbilstošs attiecīgajā vēsturiskajā periodā lietotajam;

5.1.5. tapsējuma bojājumi, ja saglabājies vairāk kā 50% no oriģinālā tapsējuma;

5.1.6. pārtapsēta transportlīdzekļa salona tapsējums neatbilst oriģinālam, bet ir atbilstošs attiecīgajā vēsturiskajā periodā lietotajam;

5.1.7. riteņi un riepas nomainītas pret atbilstoša izmēra un vizuāli līdzīgiem oriģinālam.

5.2. transportlīdzekļiem, kas ražoti pēc 1944.gada 31.decembra:

5.2.1. motora un tā aprīkojuma (ģenerators, starteris, karburators, ūdenssūknis, aizdedzes iekārta, degvielas sūknis) nomaiņa atbilstoši attiecīgā transportlīdzekļa modeļa ražotāja noteiktajam;

5.2.2. karburatora nomaiņa pret iesmidzināšanas iekārtu, ja tādu ir paredzējis ražotājs attiecīgajam transportlīdzekļa modelim;

5.2.3. pirms 20 vai vairāk gadiem uzstādīta gāzes iekārta;

5.2.4. nenozīmīgi automobiļa un autobusa virsbūves, motocikla rāmja, degvielas tvertnes, spārnu un blakusvāģa krāsojuma un galvanisko pārklājumu bojājumi un virspusēja korozija, ja transportlīdzeklim saglabājušies oriģinālie galvaniskie pārklājumi un vairāk par 80% no oriģinālā krāsojuma;

5.2.5. pārkrāsota transportlīdzekļa krāsojums neatbilst oriģinālam, bet ir atbilstošs attiecīgā transportlīdzekļa ražotāja lietotajam;

5.2.6. nenozīmīgi tapsējuma bojājumi, ja saglabājies vairāk kā 80% no oriģinālā tapsējuma;

5.2.7. pārtapsēta transportlīdzekļa salona tapsējums neatbilst oriģinālam, bet ir atbilstošs attiecīgajā vēsturiskajā periodā lietotajam;

5.2.8. riteņi un riepas nomainītas pret cita izmēra riteņiem un riepām, ievērojot attiecīgā transportlīdzekļa ražotāja noteikto. Diagonālo riepu vietā uzstādītas radiālās riepas, ievērojot izmēru.

6. Transportlīdzeklim piešķir vēsturiskā spēkrata statusu, ja tam konstatē ne vairāk kā divas šo noteikumu 5.punktā minētās neatbilstības.

7. Satiksmes drošības uzlabošanai transportlīdzeklim pieļaujama atpakaļskata spoguļu uzstādīšana, ārējās apgaismes ierīču, kā arī gaismas virzienrādītāju uzstādīšana.

**III. Vēsturiskā spēkrata statusa piešķiršana un anulēšana**

8. Lai ierosinātu transportlīdzekļa atbilstības vēsturiskā spēkrata statusam pārbaudi, transportlīdzekļa īpašnieks vai viņa pilnvarota persona CSDD iesniedz iesniegumu, kurā norāda transportlīdzekļa tehniskos datus un tā vēsturi, uzrāda derīgu personu apliecinošu dokumentu vai transportlīdzekļa vadītāja apliecību un veic samaksu par transportlīdzekļa atbilstības vēsturiskā spēkrata statusam pārbaudi.

9. Transportlīdzeklim pirms pārbaudes normatīvajos aktos par transportlīdzekļu reģistrāciju noteiktā kārtībā veic agregātu numuru salīdzināšanu.

10. Ja transportlīdzekli atbilstības vēsturiskā spēkrata statusam pārbaudei uzrāda stāvoklī, kas objektīvi apgrūtina, traucē vai liedz veikt tā pārbaudi pilnā apjomā, CSDD pārbaudi neveic. Par pārbaudes veikšanas neiespējamību CSDD sastāda aktu, pamatojoties uz kuru CSDD pieņem lēmumu par atteikumu piešķirt vēsturiskās spēkrata statusu.

11. Vēsturiskā spēkrata statusu piešķir uz pieciem gadiem. Beidzoties vēsturiskā spēkrata statusa termiņam, transportlīdzeklim atkārtoti vēsturiskā spēkrata statusu piešķir pēc šo noteikumu 9.punktā minētā iesnieguma iesniegšanas un transportlīdzekļa atbilstības vēsturiskā spēkrata statusam pārbaudes veikšanas šajos noteikumos noteiktajā kārtībā.

12. Transportlīdzeklim ir vēsturiskā spēkrata statuss, sākot ar to datumu, kurā pieņemts CSDD lēmums par vēsturiskā spēkrata statusa piešķiršanu.

13. Pamatojoties uz lēmumu par vēsturiska spēkrata statusa piešķiršanu, CSDD izsniedz transportlīdzekļa īpašniekam vai viņa pilnvarotai personai apliecinājumu par transportlīdzekļa atbilstību vēsturiskā spēkrata statusam un veic attiecīgu ierakstu transportlīdzekļu un to vadītāju valsts reģistrā.

14. Ja transportlīdzeklis neatbilst šo noteikumu II nodaļā noteiktajām prasībām, CSDD pieņem lēmumu par atteikumu piešķirt transportlīdzeklim vēsturiskā spēkrata statusu. CSDD lēmumu par atteikumu piešķirt transportlīdzeklim vēsturiskā spēkrata statusu var apstrīdēt Satiksmes ministrijā Administratīvā procesa likumā noteiktajā kārtībā.

15. Ja valsts tehniskajā apskatē transportlīdzeklim konstatē neatbilstības šo noteikumu II nodaļā noteiktajām prasībām, transportlīdzekļa īpašnieks vai viņa pilnvarota persona 30 dienu laikā uzrāda transportlīdzekli atbilstības vēsturiskā spēkrata statusam pārbaudei.

16. Ja atbilstoši šo noteikumu 15.punktam transportlīdzekļa īpašnieks vai viņa pilnvarota persona neuzrāda transportlīdzekli atbilstības vēsturiskā spēkrata statusam pārbaudei, CSDD anulē vēsturiskā spēkrata statusu transportlīdzeklim.

17. Vēsturiskā spēkrata statusu transportlīdzeklim anulē, izdarot par to atzīmi transportlīdzekļu un to vadītāju valsts reģistrā. Transportlīdzekļa īpašniekam vai viņa pilnvarotajam pārstāvim par anulēto vēsturiskā spēkrata statusu paziņo, nosūtot informāciju uz viņa deklarēto dzīvesvietas adresi vai elektroniski, ja transportlīdzekļa īpašnieks vai viņa pilnvarotā persona ir reģistrējusies elektronisko paziņojumu saņemšanai CSDD elektroniskajā e-pakalpojumu sistēmā. Informāciju noformē elektroniski, un tā ir derīga bez paraksta.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no: Eiropas Parlamenta un Padomes 2014.gada 3.aprīļa Direktīva 2014/45/ES par mehānisko transportlīdzekļu un to piekabju periodiskajām tehniskajām apskatēm un par Direktīvas 2009/40/EK atcelšanu.

Ministru prezidents M.Kučinskis

Satiksmes ministra p.i.,

vides aizsardzības un

reģionālās attīstības ministrs K.Gerhards

Iesniedzējs:

Satiksmes ministra p.i.,

vides aizsardzības un

reģionālās attīstības ministrs K.Gerhards

Vīza: Valsts sekretārs K.Ozoliņš

02.07.2018. 11:20

942

Lauris Miķelsons

67028323

Lauris.Mikelsons@sam.gov.lv